《胜果僧舍与叶养源论武侯出处作数韵》
宋代·孙应时

隆中躬耕归，抱膝咏梁父。
谁称此卧龙，名字震东土。
平生惟老庞，忘言各心许。
相从亦何为，誓不入州府。
敲门刘豫州，见我欲安语。
三来信勤恳，定非曹袁侣。
社稷高帝孙，此公更儒苦。
不辞为君起，死生不相负。
呜呼豪杰士，所重在出处。
人言汉丞相，阿衡师尚父。
纶巾拜遗像，英气凛千古。
当时实少年，缠二十四五。
风云有进会，人物难浪与。
诸贤诚慷慨，毋劳自夸诩。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。